Çapel Ron
Çapel Ron (ing. Chappell Roan; 19 fevral 1998, Villard[d], Missuri) — ABŞ müğənnisi, mahnı-yazarı. O, əksər mahnılarını prodüser Den Niqronun iştirakı ilə yazıb. 80-ci illərin sinti-pop və 2000-ci illərin pop hitlərindən ilham alır. Çapel Ron eynilə dreq kvinlərə xas olan ekstravaqant estetikaya malikdir. Çapel Ron 17 yaşında olarkən öz yazdığı orijinal mahnısı olan "Die Young"-u YouTube kanalına yerləşdirib. Bu mahnının rəğbətlə qarşılanmasından sonra o, Atlantic Records-dan müqavilə təklifi alıb. 2017-ci ildə debüt mini-albomu olan "School Nights"-ı çıxarıb. O, 2020-ci ildə fərqli bir üslubda olan "Pink Pony Club" adlı sinqlını yayımlamışdır. Bu sinql sayəsində o, ictimaiyyətin diqqətini öz üzərinə çəkməyi bacarıb. Həmin il Atlantic Records onunla bağladığı müqaviləyə xitam verib. O, 2022-ci ildə müstəqil şəkildə bir neçə mahnı buraxıb. Debüt studiya albomu olan "The Rise and Fall of a Midwest Princess"-i 2023-cü ildə, Island Records-un vasitəsilə çıxarıb. Bu albom ilin sonunda "2023-cü ilin ən yaxşı albomları" siyahılarında yer alıb. Albomun buraxılışdan aylar sonra, 2024-cü ilin əvvəllərində kommersiya uğuru olduqca artıb. Çapel Ronun nailiyyətini bunlara bağlamaq olar – o, müğənni Oliviya Rodriqonun "Guts World Tour" konsert turunun açılışından öncə çıxış edib, "Coachella" və "Governors Ball" kimi böyük musiqi festivallarında performans sərgiləyib və "Good Luck, Babe!" adlı sinqlı hit olub. "Midwest Princess" albomu 2024-cü ilin ortalarında ABŞ, Avstraliya, İrlandiya, Yeni Zelandiya və Birləşmiş Krallıq hit-paradlarında ilk beşlikdə qərarlaşıb.